*Gundsølille bordtennis,*

*til afdelingsmødet 2022*

**Beretning for sæsonen 2021 / 2022**

Vi har ”næsten” undgået Corona – nedlukninger i denne sæson, men derfor har bordtennisafdelingen alligevel været præget af pandemien.

Det lykkedes at forlænge sæsonen sidste forår, ind i forsommeren også for ungdommen, så alle medlemmer kunne få lidt ud af det indbetalte kontingent!

Vi har også kunnet gennemføre sommertræningen, efterårstræningen og DBTU - turneringerne med et serie 3 og serie 4 hold, og vi har stadig en FED stemning i både træninger og kampe. Men der blev intet LM i år.

Sidste års massive aflysninger ser ud til at være overstået. Desværre er der dog ingen tegn på, at GIV støtteforeningens bankospil kan genopstå, men Roskilde Festival er allerede under planlægning; og bordtennis forventes igen at deltage meget aktivt og talstærkt, så vi kan få genoprettet afdelingens økonomi.

For at promovere BT har vi deltaget aktivt i Skolernes idrætsdag, og vi var også med på motionsdagen for Lindebjergskolen. Derudover forsøger jeg at stille op til alle de ”Åben Hal” arrangementer, jeg kan: Det har haft nogen effekt, men tilsyneladende kortvarigt – vi må se, om nogle af de besøgende unge kommer tilbage. Der har været mellem 5 og 10 unge til træningerne.

Fremadrettet er der i hovedbestyrelsen stadig udvikling i samarbejdet med Gundsø-magle idrætsforening for flere afdelingers vedkommende: Fodbold, gymnastik, håndbold. Jeg er dog endnu ikke selv blevet kontaktet af Gundsømagles G77.

På hovedforeningens generalforsamling blev det også vedtaget at samle alle kassererposterne hos én kasserer med én bankforbindelse. Det medfører, at hver underafdeling kun **skal** have en bestyrelse på 3, heraf en medlemsansvarlig og en formand – men vi **må** selvfølgelig gerne have lige så mange frivilligt ansvarlige, som vi vil, derudover. Denne ændring skal formindske tidsforbruget på administration, og samtidig vil hovedforeningen ensarte de (meget forskellige) godtgørelser, som i dag gives til trænere, formænd og kasserere i hver underafdeling.

Susanne Grøndal fra hovedbestyrelsen er ved at overtage kassererfunktionen; men vi skal stadig have en ”medlemsansvarlig” til at stå for kontingenter, medlemslister m.m.

Tankerne om multihallen lever stadig, men det ser sort ud. Roskilde kommune er ”til-bageholdende”, og bankerne kræver kommunale garantier som vi ikke kan få, før de vil udlåne penge. Der er givetvis mere herom på hovedforeningens generalforsamling.

Derimod har GSG&IF investeret i at bygge 2 padel – baner, som sikkert kommer op i løbet af 2022, på arealet bag hallens gavl.

Gundsølillehallens modernisering er i øvrigt fortsat, men de lovede nye lysarmaturer i selskabslokalerne er blevet skrinlagt, til vores store skuffelse – for der ER et meget dårligt lys i forhold til vores sportsgren.

Og så om økonomi:

Kontingentet er stadig 500,- pr. hele sæson, hvilket vist er ca. det halve af hvad andre klubber opkræver, og det fortsætter vi med på trods af nedlukningerne. Oveni kommer så 120,- som er øremærket haludvidelsen.

Jeg vil, fuldt efter sædvane, gerne benytte beretningen til at takke **alle** for Jeres engagement og arbejdsindsats i klubben! Lige meget HVEM jeg spørger, er alle tjenstvillige og positive, så det er en fornøjelse at koordinere eller bede om afløsning – og alle de mere ”sure” pligter som at uddele Kvartalsnyt i vintervejr, ja det sker bare. A pro pos Kvartalsnyt, ser det ud til at samarbejdet med ”Fællesbladet” som udgives af landsbyrådet, fortsætter - og dermed er K-nyts dækningsområde forøget og vi skal kun uddele 1 eller 2 gange om året.

I øvrigt vil jeg gerne slå et slag for hjemmesiden: [www.GSGIF.dk](http://www.GSGIF.dk/), hvor du kan se både fotos og facts fra bordtennisafdelingen – og fra alle de andre afdelinger - og betale dit kontingent; og for facebooksiden Gundsølille Bordtennis.

Med disse ord vil jeg takke alle medlemmerne af afdelingsudvalget for det rigtig gode samarbejde!

OG:

Til punkt 6 på dagsordenen, ”Redegørelse for afdelingens fremtidsplaner, herunder økonomi” vil jeg gerne foreslå, at vi:

\* afholder udskudt julefrokost for seniorer hos Johannes den 19. 2. 22 kl. 15 - ?

\* som allerede aftalt holder sidste træning før sommerferien den 5. 4. (lokalet er ikke ledigt den 12. 4. gr. påske)

\* undersøger om der kommer LM i år, og afsætter kr. 6.000 / søger IdrætsTanken om kr. 6.000 hertil, hvis stævnet afvikles

\* derpå starter sommerbordtennis kl. 19 – 21, den 19.4. - 21. 6.

\* 1. træningsdag efter sommerferien 2022 – foreslås fastsat til 13. september. Lad os håbe på, at vi til den tid stadig kan have et mere normalt klubliv!

Venlig hilsen, Johannes M.